Document ID: 31999D0847

ID-Deċiżjoni tal-kunsill
tad-9 ta' Diċembru 1999
li tistabilixxi programm ta' azzjoni Komunitarju fil-qasam tal-protezzjoni ċivili
(1999/847/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabilixxi l-Komunitajiet Ewropej, partikolarment Artikolu 308 tiegħu,
Wara li kkunsidra l-proposta tal-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Wara li kkunsidra l-opinjoni tal-Kumitat tar-Reġjuni [4],
Billi:
(1) L-azzjonijiet meħuda mill-Komunità f'dan il-qasam sa mill-1985 għandhom ikomplu bil-għan li jsaħħu l-koperazzjoni bejn l-Istati Membri; ir-riżoluzzjonijiet adottati sa mill-1987 [5] u d-Deċiżjoni tal-Kunsill 98/22/KE tad-19 ta' Diċembru 1997 li twaqqaf Programm ta' Azzjoni tal-Komunità fil-qasam tal-Protezzjoni Ċivili [6] jikkostitwixxu l-bażi għal din il-koperazzjoni;
(2) L-azzjonijiet individwali meħudin mill-Komunità biex jiġi implimentat il-programm jikkontribwixxu għall-protezzjoni tal-persuni, ta' l-ambjent u tal-proprjetà f'każ ta' diżastri naturali jew teknoloġiċi, u għal tagħrif akbar dwar l-inter-relazzjoni bejn l-attivitajiet tal-bniedem u n-natura, li fil-futur jistgħu jagħmluha possibbli li wieħed jipprevjeni ħafna diżastri, fosthom l-għargħar;
(3) Il-programm ta' politika u azzjoni tal-Komunità relatat ma' l-ambjent u l-iżvilupp sostenibbli [7] ippreżentat mill-Kummissjoni jipprevedi li l-attivitajiet tal-Komunità jiżdiedu, partikolarment fil-qasam ta' emerġenzi ambjentali; l-istess programm jistieden li dawn l-attivitajiet jieħdu in konsiderazzjoni r-riċerka xjentifika u l-iżvilupp teknoloġiku;
(4) Il-Programm ta' Azzjoni tal-Komunità għandu jkompli jgħin biex tiġi żviluppata koperazzjoni f'dan il-qasam b'mod aktar effettiv; il-programm għandu jkun bażat fil-parti l-kbira tiegħu fuq l-esperjenza diġà akkwistata f'dan il-qasam;
(5) Skond il-prinċipju tas-sussidjarjetà, il-koperazzjoni tal-Komunità tgħin u tissupplimenta l-politika nazzjonali fil-qasam tal-Protezzjoni Ċivili bil-għan li tagħmilha aktar effettiva; il-ġabra flimkien tal-varji esperjenzi u l-assistenza reċiproka tgħin biex tnaqqas it-telf ta' ħajjiet umani, korrimenti, ħsara materjali u ħsara ekonomika u ambjentali fil-Komunità kollha, b'hekk l-oġġettivi ta' l-għaqda soċjali u s-solidarjetà jsiru aktar tanġibbli;
(6) Ir-reġjuni iżolati u tat-truf ta' l-Unjoni għandhom karatteristiċi speċjali minħabba l-ġeografija tagħhom, it-terren, u l-kondizzjonijiet soċjali u ekonomiċi li għandhom effett kuntrarju u li jagħmluha diffiċli biex titqassam l-għajnuna u l-assistenza f'kaz ta' xi periklu gravi;
(7) Il-Programm ta' Azzjoni Komunitarju għandu jipprovdi trasparenza kif ukoll għandu jikkonsolida u jsaħħaħ l-azzjonijiet differenti f'insegwiment kontinwat tal-għanijiet tat-Trattat;
(8) Azzjoni biex wieħed jipprevjeni riskji u ħsarat kif ukoll biex tkun ipprovduta informazzjoni u tipprepara lil dawk responsabbli għal u li huma involuti fil-Protezzjoni Ċivili fl-Istati Membri hija importanti u b'hekk wieħed ikun preparat aktar għal inċidenti; huwa importanti wkoll li tittieħed azzjoni tal-Komunità biex jiġu mtejba t-tekniċi u l-metodi ta' rispons u kif wieħed għandu jikkura u jieħu ħsieb wara xi emerġenza;
(9) Huwa wkoll importanti li tittieħed azzjoni li tkun immirata lejn il-pubbliku in ġenerali bil-għan li tgħin ċittadini Ewropej jipproteġu lilhom infushom aħjar;
(10) In-Network Permanenti tal-Korrispondenti Nazzjonali dwar il-Protezzjoni Ċivili għandhom ikomplu jieħdu rwol attiv f'materji relatati mal-protezzjoni ċivili;
(11) Il-miżuri neċessarji għall-implementazzjoni ta' din id-Deċiżjoni għandhom jiġu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li jistabbilixxu l-proċeduri għall-eżerċizzju tal-poteri ta' implimentazzjoni mogħtija lill-Kummissjoni [8];
(12) Id-disposizzjonijiet ta' din id-Deċiżjoni jibdew jgħoddu mill-1 ta' Jannar 2000, wara l-programm ta' azzjoni mwaqqaf bid-Deċiżjoni 98/22/KE li jasal fi tmiemu fil-31 ta' Diċembru 1999;
(13) Ammont finanzjarju ta' referenza, skond it-tifsira ta' punt 34 tal-Ftehim Interistituzzjonali tas-6 ta' Mejju 1999 bejn il-Parlament Ewropew, il-Kunsill u l-Kummissjoni dwar dixxiplina finanzjarja (ta' budget) u titjib tal-proċedura finanzjarja (ta' budget) [9], huwa inkluż f'din id-Deċiżjoni għad-durata kollha tal-programm, mingħajr ma jaffettwa l-poteri ta' l-awtorità ta' budget kif definiti skond it-Trattat;
(14) It-Trattat ma jipprovdix, għall-adozzjoni ta' din id-Deċiżjoni, poteri barra minn dawk ta' Artikolu 308,
ADOTTAT DIN ID-DEĊIŻJONI:
Artikolu 1
1. Programm ta' azzjoni tal-Komunità fil-qasam tal-protezzjoni ċivili (minn hawn 'il quddiem imsejjaħ dan il-"programm") qiegħed jiġi mwaqqaf għall-perjodu mill-1 ta' Jannar 2000 sal-31 ta' Diċembru 2004.
2. Dan il-programm huwa intiż biex jgħin u jissupplimenta l-isforzi ta' l-Istati Membri fil-livelli nazzjonali, reġjonali u lokali għall-protezzjoni tal-persuni, propjetà u għalhekk l-ambjent, f'każ ta' diżastri naturali u teknoloġiċi, mingħajr preġudizzju għad-diviżjoni interna ta' kompetenza fl-Istati Membri. L-għan huwa wkoll li jiffaċilita l-koperazzjoni, bdil ta' esperjenzi u assistenza reċiproka bejn l-Istati Membri f'dan il-qasam.
3. Dan il-programm jeskludi kull miżura intenzjonata biex tarmonizza l-liġijiet u r-regolamenti ta' l-Istati Membri jew l-organizzazzjoni ta' kemm Stat Membru jkun preparat fuq bażi nazzjonali.
Artikolu 2
1. Il-Kummissjoni għandha timplimenta l-azzjonijiet taħt dan il-programm.
2. Ghandu jiġi adottat rolling plan mifrux fuq tliet snin biex jiġi implimentat dan il-programm. Dan il-pjan, revedibbli kull sena, għandu jiġi adottat skond il-proċedura provduta fl-Artikolu 4(2).
3. L-ammont finanzjarju ta' referenza għall-implimentazzjoni ta' dan il-programm ser ikun ta' 7,5 miljun EUR.
L-approprjazzjonijiet annwali għandhom ikunu awtorizzati mill-awtorità finanzjarja (tal-budget), fil-limiti tal-perspettiva finanzjarja.
4. Azzjonijiet taħt dan il-programm u arranġamenti finanzjarji għall-kontribuzzjoni tal-Komunità huma enunċjati fl-Anness.
Artikolu 3
1. Il-pjan biex jiġi implimentat dan il-programm għandu jkun fih azzjonijiet individwali li għandhom jittieħdu.
2. Azzjonijiet individwali għandhom jiġu magħżula primarjament fuq il-bażi ta' dawn il-kriterji:
(a) kontribuzzjoni biex wieħed jipprevjeni r-riskji u d-danni lil persuni, proprjetà, u għalhekk l-ambjent, f'każ ta' diżastri naturali u teknoloġiċi;
(b) kontribuzzjoni biex wieħed iżid l-istat ta' preparazzjoni ta' dawk involuti fil-protezzjoni ċivili fl-Istati Membri, bil-għan li tiżdied l-abiltà tagħhom biex jirrispondu għal xi emerġenza;
(ċ) kontribuzzjoni biex wieħed jindividwa u jistudja kawżi ta' diżastri;
(d) kontribuzzjoni biex wieħed itejjeb il-mezzi u l-metodi ta' tbassir, it-teknika u l-metodi ta' rispons u kif wieħed għandu jieħu ħsieb eżatt wara xi emerġenża;
(e) kontribuzzjoni għall-informazzjoni tal-pubbliku, l-edukazzjoni, u awareness bil-għan li ċ-ċittadini jiġu megħjuna jipproteġu lilhom infushom b'mod aktar effettiv.
3. Kull azzjoni individwali għandha tiġi implimentata f'koperazzjoni mill-qrib ma' l-Istati Membri.
4. Fejn huwa rilevanti, azzjonijiet taħt dan il-programm għandhom jimmiraw li jikkontribwixxu
- għall-integrazzjoni ta' l-oġġettivi dwar il-protezzjoni ċivili fil-politika u azzjonijiet tal-Komunità u Stati Membri, partikolarment fil-qasam ta' l-evalwazzjoni tar-riskji meta wieħed ikun qiegħed iqis l-impatt ta' impjanti u attivitajiet,
- kif ukoll għall-konsistenza ta' dan il-programm ma' azzjonijiet oħra tal-Komunità.
5. Kull azzjoni għandha tieħu in konsiderazzjoni r-riżultati tar-riċerki nazzjonali u tal-Komunità fl-oqsma rilevanti.
Artikolu 4
1. Il-Kummissjoni għandha tkun assistita minn kumitat.
2. Fejn issir referenza għal dan il-paragrafu, Artikoli 4 u 7 tad-Deċiżjoni 1999/468/KE għandhom japplikaw.
Il-perjodu stabbilit fl-Artikolu 4(3) tad-Deċiżjoni 1999/468/KE għandu jiġi stabbilit li jkun ta' tliet xhur.
3. Il-Kumitat għandu jadotta r-regoli ta' proċedura tiegħu.
Artikolu 5
Il-Kummissjoni għandha tevalwa l-implimentazzjoni ta' dan il-programm f'nofs id-durata tiegħu u qabel ma jiġi fi tmiemu, u għandha tirrapporta lill-Parlament Ewropew u lill-Kunsill sat-30 ta' Settembru 2002 u l-31 ta' Marzu 2004.
Artikolu 6
Din id-deċiżjoni għandha tapplika b'effett mill-1 ta' Jannar 2000.
Artikolu 7
Din id-Deċiżjoni hija indirizzata lill-Istati Membri.
Magħmula fi Brussel, fid-9 ta' Diċembru 1999.

Labels: 10
4
15
5